**Пожаревац**

Социјална и здравствена заштита

# **Социјална заштита**

## **Новчана давања и услуге у надлежности националног нивоа**

У Србији је највећи део социјалне заштите у надлежности националног нивоа. Међу новчаним давањима најзначајнија су давања усмерена на сиромашне: новчана социјална помоћ (НСП) и дечији додатак (ДД), као и категоријска давања за помоћ и негу другог лица намењена старима и особама са инвалидитетом (додатак и увећани додатак). Од накнада из социјалног осигурања посебан значај имају пензије, које представљају важан извор дохотка домаћинства у Србији. И најраспрострањеније услуге социјалне заштите, услуге смештаја су у надлежности Републике. Кроз услуге процене и планирања, на права и услуге који се остварују по Закону о социјалној заштити потенцијалне кориснике упућују центри за социјални рад (ЦСР) на локалном нивоу који врше и улогу органа старатељства, а дечији додатак администрирају општинске односно градске службе локалних самоуправа.

**Новчану социјалну помоћ је 2020. године примало 823 становникa Пожаревца. Обухват становништва програмом НСП је врло низак и износи свега 1,2%** (Табела 1). Дугорочно посматрано, броја и удео појединаца који су остваривали право на НСП се не мења значајно (Графикон 1).

**Обухват становништва програмом НСП је готово три пута нижи од просека на подручју Србија-југ[[1]](#footnote-1) (3,5%)**, што је и очекивано имајући у виду да Пожаревац спада међу 20 ЈЛС чији је степен развијености изнад просека Републике.[[2]](#footnote-2) На републичком нивоу, као и на подручју Србија-југ последњих година присутан је тренд смањења броја и удела корисника (Графикон 1). Када се јединице локалне самоуправе (ЈЛС) на подручју Србија-југ поређају по висини обухвата од најмање до највеће вредности, ранг града Пожаревац је између 14 и 17, од 99 места,[[3]](#footnote-3) што значи да спада међу ЈЛС са најмањим уделом корисника НСП.

Графикон 1: Удео корисника НСП у укупној популацији (у %), 2012-2020.

Извор: ДевИнфо база, Републички завод за статистику.

**Крајем 2020. године, 1.374 деце и младих је примало дечији додатак, од којих је 369 остваривало право на увећане износе и по повољнијим условима.** У последњој групи су деца са инвалидитетом и са сметњама у развоју, као и деца из једнородитељских и старатељских породица. Корисници дечијег додатка су деца и млади до 20 година. Током времена број корисника дечијег додатка је осцилирао, за разлику од смањења у већини градова и општина у Србији. Значајно смањење 2018. године се вероватно пре свега приписује тренутном прилагођавању које је било резултат имплементације новог Закона о финансијској подршци породицама са децом (Графикон 2). Број корисника који остварују право на увећани износ значајније се смањио тек 2020. године.

**Обухват деце и младих (0-19) програмом дечијег додатка у Пожаревцу је врло низак, износио је 2020. године свега 9,6%.** У поређењу са подручјем Србија-југ обухват деце и младих програмом дечијег додатка је двоструко мањи (Табела 1). Према подацима ДевИнфо само 6 ЈЛС на подручју Србија-југ бележи мањи удео корисника ДД који остварују право на основни износ давања од града Пожаревца.

С обзиром на доходовне критеријуме за остваривање права на ДД, овако низак обухват дечијим додатком указује на бољи материјални положај породица са децом у Пожаревцу у односу просек Србија-југ, иако разлике у обухвату по општинама и градовима не могу да се припишу само економским факторима.

Ако се изузме 2018. година, обухват је током времена осцилирао између ниских вредности, у распону од близу 10% до незнатно изнад 12%. Смањење обухвата корисника програма са увећаним износом је приметно тек 2020. године.

Табела 1. Обухват програмима за смањење сиромаштва у надлежности националног нивоа (НСП и ДД, у %), 2020.

|  |  |  |
| --- | --- | --- |
|  | Пожаревац | Србија-југ |
| Удео корисника новчане социјалне помоћи у укупној популацији | 1,2 | 3,5 |
| Удео корисника ДД у популацији 0-19 | 9,6 | 23,3 |
| *Удео корисника ДД (основни износ)* | *7,0* | *19,1* |
| *Удео корисника ДД (увећани износ)* | *2,6* | *4,2* |

Извор: ДевИнфо база, Витална статистика Републички завод за статистику, калкулација аутора.

Напомена: Стање на дан 31.12.2020.

Графикон 2: Број корисника дечијег додатка, град Пожаревац, 2010-2020.

Извор: ДевИнфо база, Републички завод за статистику.

**Бокс 1. Недостаци анализе обухвата програмом НСП и ДД на локалном нивоу**

Удео корисника појединих програма социјалне помоћи који су усмерени на сиромашне у укупној популацији (или одговарајућој старосној групи) често се идентификује као показатељ социјалне заштите или се користи за креирање различитих индекса на локалном нивоу. Адекватнији показатељ би био обухват сиромашних - удео корисника ових програма у укупном броју сиромашних. Подаци о распрострањености сиромаштва који се за национални ниво оцењују уз помоћ анкета, нису, међутим, расположиви за локални ниво.

**Капацитет за администрирање социјалне заштите у Пожаревцу је неповољнији него у другим срединама на подручју Србија-југ, мада је и оптерећеност центра за социјални рад мања.** Капацитети за администрирање социјалне и породичне заштите од стране Центра за социјални рад су неповољнији у односу на просек Србија-југ, с обзиром да је број становника на једног стручног радника већи у Пожаревцу. С друге стране, и оптерећеност Центра за социјални рад је такође мања, ако имамо у виду да је удео корисника социјалне заштите у укупној популацији мањи него на подручју Србија-југ. Током времена удео корисника у Пожаревцу је осцилирао, док је у просеку растао на подручју Србија-југ (Графикон 3). Овај податак међутим треба узети са резервом (Бокс 2).

Табела 2. Капацитет и оптерећеност Центра за социјални рад, 2020.

|  |  |  |
| --- | --- | --- |
|  | Пожаревац | Србија-југ |
| Број становника на 1 стручног сарадника ЦСР | 5.464 | 4.077 |
| Удео корисника социјалне заштите у укупној популацији (%) | 9,6 | 11,6 |

Извор: ДевИнфо база, Републички завода за статистику.

Графикон 3: Удео корисника социјалне заштите у укупној популацији (у %), 2011-2020.

Извор: ДевИнфо база, Републички завод за статистику.

**Бокс 2. Удео корисника социјалне заштите у укупној популацији – индикатор циљева одрживог развоја**

Удео корисника социјалне заштите у укупној популацији је дефинисан као индикатор за праћење циља 1.3 Применити одговарајуће националне системе социјалне заштите и мере за све, укључујући најугроженије, и до 2030. постићи довољно велики обухват сиромашних и рањивих.

Валидност овог индикатора је упитна имајући у виду да укупни број корисника социјалне заштите представља збир веома различитих права и услуга, те да тај збир ни у апсолутном ни у релативном изразу заправо нема аналитичку вредност, а самим тим је и је упоредивост током времена, али и између ЈЛС, проблематична. То се најбоље уочава у сфери услуга социјалне заштите. Просто сабирање броја корисника разнородних услуга с различитим садржајем, програмима и моделима пружања не обезбеђује валидне информације.

**Покривеност старих пензијама је према проценама на врло високом нивоу.** Подаци о броју пензионера по годинама живота по јединицама локалних самоуправа нису доступни. Према подацима ПИО у Пожаревцу је 2020. године пријављено 18.376 пензионера, док је према проценама РЗС 14.496 лица старих 65 и више година, па се може проценити да је покривеност старих пензијама висока, иако је свакако један број пензионера млађи од 65 година (један број млађих корисника породичне и инвалидске пензије, корисници старосне пензије који су се пензионисали пре старосне границе и још нису напунили 65 година сл.). На подручју Србија-југ је однос броја пензионера и популације 65+ нижи, па се индиректно може закључити да је покривеност старих пензијама у Пожаревцу изнад просека.

И просечна пензија у Пожаревцу је знатно виша од просечне пензије на подручју Србија-југ (Табела 3).

Табела 3. Просечна пензија и однос броја пензионера и становништва 65+, 2020.

|  |  |  |
| --- | --- | --- |
|  | Пожаревац | Србија-југ |
| Просечна пензија (РСД) | 28.187 | 23.569 |
| Однос пензионера и становништва 65+ (%) | 126,8% | 113,0% |

Извор: ПИО фонд и Републички завод за статистику.

**Додатак за помоћ и негу примало је 108 становника Пожаревца, а увећани додатак 271 (Табела 4). Током година број корисника додатка и увећаног додатка је стагнирао.**

Обухват становништва додатком за помоћ и негу и увећаног додатка је незнатно нижи од просека Србија-југ. Обухват додатком за помоћ и негу је знатно нижи за старе 65 и више година. (Табела 4). Треба међутим имати у виду и да један део становника право на помоћ и негу остварује преко ПИО фонда, те да је за адекватно поређење потребно да се имају у виду и ти подаци (Бокс 3).

Табела 4. Корисници додатка за помоћ и негу и увећаног додатка за помоћ и негу, 2020.

|  |  |  |
| --- | --- | --- |
|  | Пожаревац | Србија-југ(удео) |
| **број** | **удео** |
| Основни додатак за помоћ и негу | 108 | 0,2 | 0,3 |
| *0-17* | *43* | *0,3* | *0,4* |
| *18-64* | *47* | *0,1* | *0,2* |
| *65+* | *18* | *0,1* | *0,4* |
| Увећани додатак за помоћ и негу | 271 | 0,4 | 0,5 |

Извор: ДевИнфо база, Републички завод за статистику.

**Бокс 3. Недостаци анализе обухвата програмом додатка и увећаног додатка за помоћ и негу на локалном нивоу**

За добијање потпуне слике о обухвату рањивих група којима је неопходна помоћ другог лица ради обављања свакодневних активности неопходно је да се прикупе и подаци о накнади за помоћ и негу на коју имају право осигурана лица и пензионери. У ДевИнфо бази података ови подаци нису доступни. У Републици Србији је број корисника накнаде чак нешто већи од збира корисника додатка и увећаног додатка за помоћ и негу.

**На смештају је 79 деце из Пожаревца, од којих је највећи број у хранитељским породицама (86,1%).** Удео деце на смештају је изнад просека Србија-југ, а посебно је већи удео деце у резиденцијалним институцијама. У резиденцијалним институцијама је 2020. године још увек и 4 деце са сметњама и развоју и са инвалидитетом, али треба напоменути да се овај број смањио, иако тек током последње године.

Табела 5. Услугe смештаја у надлежности националног нивоа, 2020.

|  |  |  |
| --- | --- | --- |
|  | Пожаревац | Србија-југ(стопа) |
| **број** | **стопа** |
| Деца која користе услуге смештаја (‰) | 79 | 6,2 | 4,8 |
| *Деца у резиденцијалним институцијама (‰)* | *11* | *0,9* | *0,3* |
| *Деца у хранитељским породицама (‰)* | *68* | *5,4* | *4,4* |
| Корисници државних домова за старе (%) | 20 | 0,1 | 0,3 |

Извор: ДевИнфо база, Републички завод за статистику.

Напомена: Стопа је на 1.000 деце.

**Свега 20 старих је смештено у државним домовима, а одговарајући удео је троструко нижи од просека Србија-југ.** Током времена број и удео старих у домовима се није значајније променио. С обзиром на снажан пораст броја корисника приватних домова у Србији, сагледавање само броја корисника у државним домовима постаје све мање релевантно.[[4]](#footnote-4)

## **Социјална заштита у мандату локалних самоуправа**

### **Мандат и буџетски расходи града за социјалну заштиту**

У области социјалне заштите поред националног нивоа и јединице локалне самоуправе обезбеђују поједине услуге и додељују различите врсте новчаних давања и помоћ у натури.

Међу **услугама социјалне заштите у надлежности ЈЛС су**:

* Дневне услуге у заједници - дневни боравак, помоћ у кући, лични пратилац детета и свратиште
* Услуге подршке за самостални живот - персонална асистенција, становање уз подршку за младе који напуштају систем социјалне заштите и становање уз подршку за особе с инвалидитетом у ЈЛС које су према степену развијености изнад републичког просека
* Услуге смештаја - смештај у прихватилиште (за жртве насиља, жртве трговине људима) и предах смештај
* Саветодавно-терапијске и социјално-едукативне услуге.

Међу социјалним давањима у надлежности ЈЛС је једнократна помоћ која се додељује у случају изненадног или тренутног стања социјалне потребе или евентуално при упућивању корисника на услугу смештаја. Општине и градови обезбеђују и друге врсте помоћи (народне кухиње, субвенције, и др.). ЈЛС пружају и материјалну подршку породицама са децом која се често додељује са циљем подстицања рађања (давања приликом рођења детета, помоћ незапосленим породиљама, давања родитељима близанаца и сл.).

Локалне самоуправе финансирају и плате запослених у ЦСР који се старају о правима у надлежности локалног нивоа.

**Према подацима СКГО расходи за социјалну заштиту 2020. године у Пожаревцу су износили преко 200 милиона РСД.** **Удео расхода за социјалну заштиту у градском буџету је 5,8%.** У 2019. години одговарајући удео је био нижи (3,6%), што је било значајно испод просека издвајања за социјалну заштиту јединица локалне самоуправе у Србији који је према проценама износио између 5 и 6%.

Пожаревац нема усвојену стратегију социјалне заштите, али је недавно усвојен низ мулти секторски формулисаних Локалних акционих планова за период 2021–2025. године који поред осталог садрже и компоненту социјалне заштите: за унапређивање положаја старијих лица, за младе, за унапређивање положаја особа са инвалидитетом, за социјално укључивање Рома и Ромкиња и за унапређење положаја избеглих, интерно расељених лица, повратника по основу Споразума о реадмисији. У припреми је и *План развоја града Пожаревца*, који садржи и сегмент који се односи на социјална питања.

### **Услуге социјалне заштите у надлежности локалних самоуправа**

**Обим интервенције у области услуга социјалне заштите у надлежности ЈЛС у граду Пожаревцу је мали.** У 2018. години удео укупних расхода за локалне услуге у буџету ЈЛС од 0,91% је мањи од просека Србија-југ (1,26%).[[5]](#footnote-5) Укупни расходи за локалне услуге су износили 36 милиона РСД, а расходи по становнику 497 РСД, на нивоу просека Србија-југ (500 РСД).[[6]](#footnote-6) Када се вредности индикатора поређају од најниже ка највишој, ранг града Пожаревца према расходима по становнику је 75, а према уделу расхода у градском буџету је 51 од 99 ЈЛС на подручју Србија-југ. Расходи за услуге социјалне заштите у надлежности ЈЛС готово у потпуности се финансирају из средстава градског буџета (99%), а остатак из приватних извора, партиципације корисника (1%).

**По подацима из 2015. године за Пожаревац,[[7]](#footnote-7) расходи за услуге из локалног буџета су износили 22,5 милиона РСД**, са уделом расхода за услуге у буџету ЈЛС упола мањим (0,50%) него у 2018. У 2015. је и вредност индикатора расходи по становнику била мања (304 РСД) у поређењу са 2018.

**Бокс 4. Индикатори обима и величине програма**

Индикатори величине програма су број корисника и еквивалентан број корисника. Еквивалентан број корисника се рачуна на основу претпоставке о једнаком интензитету пружања услуге свим корисницима у свим ЈЛС, по моделу пет дана недељно 2 сата дневно током 12 месеци у континуитету. Тако се, на пример, стваран број корисника у датој ЈЛС умањује два пута ако се услуга пружа током целе године, пет дана недељно, али само 1 сат дневно. Такође се стваран број корисника умањује два пута ако се услуга пружа 2 сата дневно сваког радног дана, али се пружа само током 6 месеци.

Индикатори обима интервенције су расходи за услуге социјалне заштите у мандату ЈЛС, расходи по становнику и удео расхода за услуге социјалне заштите у мандату ЈЛС у локалном буџету.

**У 2018. години у Пожаревцу су се обезбеђивале услуге помоћ у кући за старије, лични пратилац детета и дневни боравак за децу са сметњама у развоју, уједно три најраспрострањеније услуге социјалне заштите у Србији и на подручју Србија-југ.**

Доступност најраспрострањеније услуге, **помоћ у кући за старе** је значајнo нижа у односу на просечну доступност на подручју Србија-југ. Услуга се у 2018. години обезбеђивала за 82 корисника од којих је 83% старо 65 и више година. Корисници су већински са урбаног подручја и женског пола (87% и 75%, респективно). Услуга је обезбеђивана свих 12 месеци током 2018. и то у просеку 5 сати недељно по кориснику. Општа стопа обухвата (ОСО), индикатор учинка за доступност услуге је преко 3 пута нижа од просека Србија-југ (0,64% према 2,17%). И други индикатор доступности, хипотетичка стопа обухвата (ХСО) на основу еквивалентног броја корисника је у истој мери неповољнија (0,32% и 0,97%, респективно) (Табела 6).[[8]](#footnote-8) Укупни расходи за услугу су 6,3 милиона РСД, који су готово у целости финансирани из локалног буџета (97%), а разлику чине средстава прикупљена кроз партиципацију корисника.

Јединични трошак, индикатор учинка за ефикасност услуге у 2018. години је износио 322 РСД, сврставајући Пожаревац на 49. место од 99 ЈЛС на подручју Србија-југ, када се вредности поређају од најниже до највише. У односу на просек Србија-југ (349 РСД), у Пожаревцу је ефикасност услуге нешто повољнија (Табела 6).

**Бокс 5. Индикатор учинка – доступност и ефикасност**

Доступност се мери преко стопе обухвата, стављањем у однос броја корисника услуге и популације одговарајуће старости. Општа стопа обухвата се рачуна на основу стварног броја корисника, а хипотетичка стопа обухвата на основу еквивалентног броја корисника.

Индикатор ефикасности је јединични трошак. Јединични трошак - трошак по кориснику за сат пружене услуге - представља однос укупних годишњих текућих расхода и укупног броја сати годишњег пружања услуге свим корисницима у једној локалној самоуправи.

Доступност услуге по општој стопи обухвата је боља у 2018. години у односу на 2015., док је по хипотетичкој стопи незнатно неповољнија. Ефикасност услуге је била знатно већа у 2015. (Табела 6).

Табела 6. Индикатори учинка за услугу помоћ у кући, у 2015. и 2018.

|  |  |  |  |
| --- | --- | --- | --- |
|  |  | **Пожаревац** |  **Србија-југ** |
|  |  | Доступност | Ефикасност | Доступност | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 0,37 | 0,37 | 220 | 1,89 | 0,74 | 258  |
| **2018** | 0,64 | 0,32 | 322 | 2,17 | 0,97 | 349 |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“ (2020), Тим за социјално укључивање и смањење сиромаштва Владе Републике Србије.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Пружалац услуге помоћ у кући је био Црвени крст, са обезбеђеном лиценцом за ову делатност.

**Услугу лични пратилац детета** у 2018. години у Пожаревцу је користило просечно месечно 37 деце до 18 година, углавном са градског подручја и претежно мушког пола (73%). Услуга је пружана 10 месеци током школске године, 6 сати дневно пет дана у недељи. Општа стопа обухвата (ОСО) је износила 0,25% (удео корисника 0-17 у одговарајућем делу опште популације), нешто изнад просека Србија-југ (0,21%). Други индикатор за доступност услуге, хипотетичка стопа обухвата (ХСО), на основу еквивалентног броја корисника од 0,19% такође је нешто виша од просека Србија-југ (0,12%) (Табела 7). Укупни расходи за ову услугу су износили 14,3 милиона РСД и финансирани су у потпуности из локалног буџета.

Јединични трошак услуге, индикатор учинка за ефикасност услуге је износио 248 РСД, нешто повољније вредности од просека Србија-југ (272 РСД) (Табела 7).[[9]](#footnote-9)

Табела 7. Индикатори учинка за услугу лични пратилац детета у 2018.

|  |  |  |  |
| --- | --- | --- | --- |
|  |  | **Пожаревац** | **Србија-југ** |
|  |  | Доступност | Ефикасност | Доступност | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2018** | 0,25 | 0,19 | 248 | 0,21 | 0,12 | 272 |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“, Тим за социјално укључивање и смањење сиромаштва Владе Републике Србије.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

Пружалац услуге је организација цивилног друштва која 2018. године није обезбедила лиценцу. Услуга није пружана у 2015. години.

У 2021. години услуга лични пратилац детета је званично успостављена Одлуком о допунама Одлуке о социјалној заштити грађана Града Пожаревца[[10]](#footnote-10) и од 2022. је пружа изабрани лиценцирани пружалац услуге из цивилног сектора.

**Дневни боравак намењен деци и младима са сметњама у развоју** је у 2018. години користило 25 корисника просечно месечно, од којих је 23 старости до 26 година. Корисници су већински мушког пола (80%) и претежно живе на градском подручју (88%). Услуга је пружана свих 12 месеци током 2018. године, са радним временом боравка од 8 сати. Општа стопа обухвата (ОСО) је износила 0,11%[[11]](#footnote-11) у 2018. години и нешто је нижа од просека Србија-југ (0,16%), док је вредност индикатора хипотетичка стопа обухвата (ХСО) на основу еквивалентног броја корисника, на истом нивоу од 0,14% (Табела 8).[[12]](#footnote-12) ХСО у Пожаревцу је нешто виши у односу на ОСО јер се услуга пружа свих 12 месеци без прекида, са пуним радним времену од 8 сати дневно, пет дана у недељи. Укупни расходи за услугу су износили 15,4 милиона РСД и у целости су финансирани из локалног буџета, уз занемарљива средства остварена од партиципације корисника (само 2,2 хиљаде РСД).

Јединични трошак, индикатор учинка за ефикасност услуге у 2018. је износио 75 РСД, готово троструко мање од просека Србија-југ (201 РСД) (Табела 8).

Табела 8. Индикатори учинка за услугу дневни боравак за децу, у 2015. и 2018.

|  |  |  |  |
| --- | --- | --- | --- |
|  |  | **Пожаревац** | **Србија-југ** |
|  |  | Доступност | Ефикасност | Доступност | Ефикасност |
|  |  | ОСО (%) | ХСО (%) | ЈТУ (РСД) | ОСО (%) | ХСО (%) | ЈТУ (РСД) |
| **2015** | 0,10 | 0,13 | 218 | 0,19 | 0,17 | 144  |
| **2018** | 0,11 | 0,14 | 75 | 0,16 | 0,14 | 201 |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“ (2020), Тим за социјално укључивање и смањење сиромаштва Владе Републике Србије.

Напомена: ОСО – општа стопа обухвата; ХСО – хипотетичка стопа обухвата; ЈТУ – јединични трошак услуге.

Просек Србија-југ је непондерисан

У односу на 2015. годину, унапређена је доступност ове услуге у 2018., као и њена ефикасност.

Услуга се пружа у оквиру посебне јединице Центра за социјални рад са лиценцом за ову делатност.

У оквиру Социорехабилитационог клуба за младе пружају се и услуге за децу са проблемима у понашању.

Саветовалиште за брак и породицу са Центром за медијацију у оквиру центра за социјални рад је успостављен 2022. године.[[13]](#footnote-13) Услуга је намењена појединцима и породицама у кризи, ради унапређења породичних односа, превазилажење кризних ситуација и стицања вештина за самосталан и продуктиван живот у заједници.

**Бокс 6. Нацрт Стратегије социјалне заштите**

Значај успостављања и даљег развоја услуга социјалне заштите у мандату ЈЛС јасно је наглашена у **Нацрту Стратегије социјалне заштите за период 2019–2025. године** пре свега кроз дефинисање општег циља и посебног циља 2.

“Општи циљ Стратегије социјалне заштите 2019-2025. је развијање интегративне и одрживе социјалне заштите која развија услуге за очување и побољшање квалитета живота и благостања рањивих и маргинализованих група и појединаца, пружа подршку породицама у задовољавању животних потреба, ствара једнаке могућности за самостални живот и независност појединаца, подстиче социјално укључивање у заједницу и предупређује зависност од социјалних служби, и на тај начин пружа допринос економском просперитету и одрживом развоју Републике Србије.“

У оквиру посебног циља 2, који се тиче социјалног укључивања, циљна вредност 1 се експлицитно фокусира на локалне услуге: „*До краја 2025. године за 25% повећати јавне расходе за услуге социјалне заштите у мандату јединица локалне самоуправе*“, а стратешки правац за достизање овог циља подразумева унапређивање доступности и равномернији развој квалитетних ванинституционалних услуга у заједници.

У контексту посебног циља 3 који се односи на унапређење доброг управљања, као један од стратешких праваца предвиђен је и „Развој локалних стратегија социјалне заштите и локалних механизама за дефинисање и праћење спровођења социјалне заштите“.

### **Материјална подршка у надлежности локалне самоуправе**

**Укупни расходи за материјалну подршку у надлежности ЈЛС у Пожаревцу у 2018. години износили су 45,4 милиона РСД, односно приближно 626 РСД по становнику.**[[14]](#footnote-14) Од укупног буџета издвојено је 1,2% за ове намене. Када се вредности поређају од најниже ка највишој, ранг Пожаревца према ова два индикатора је 45 (расходи по становнику), односно 33 (удео расхода) у односу на 99 ЈЛС на подручју Србија-југ. Вредност оба индикатора је значајно испод нивоа непондерисаног просека Србија-југ (902 РСД и 2,3%, респективно). Претежни део укупне материјалне подршке је у виду новчаних давања (57,7%) (Табела 9).

**Више од половине материјалне подршке (25,5 милиона РСД, односно 56,2%) у Пожаревцу додељивано је уз проверу материјалног стања 2018. године.** Управо ова давања су посебно релевантна за смањење сиромаштва на локалном нивоу. Овај удео је приближно на нивоу просека Србија-југ, који је износио 57,5%.

Табела 9. Расходи за материјалну подршку у надлежности ЈЛС, град Пожаревац, 2018.

|  |  |
| --- | --- |
| **Новчана давања** |  **26.172.682** |
| Једнократна новчана помоћ (ЈНП) |  12.492.682 |
| Новчана помоћ за прво, друго и треће детекоје се роди у Новој години |  120.000 |
| Новчана помоћ породици у којој се роде близанци, тројке и четворке |  13.560.000 |
| **Давања у натури** |  **6.209.310** |
| Ауто седишта за бебе |  2.419.723 |
| Регресирање трошкова боравка децеу предшколској установи за треће и наредну децу у породици |  3.789.587 |
| **Народна кухиња** |  **13.011.508** |

Извор: „*Мапирање услуга социјалне заштите и материјалне подршке у надлежности ЈЛС у Републици Србији*“, Тим за социјално укључивање и смањење сиромаштва Владе Републике Србије.

**Бокс 7. Величина програма и обухват**

Праћење фактичког броја корисника различитих врста материјалне подршке на локалном нивоу не обезбеђује адекватне информације, пошто није у питању основно право које се додељује у свим ЈЛС по једнаким критеријумима. У зависности од локалне политике и тренутних околности, поједине ЈЛС могу да додељују велике износе материјалне подршке малом броју корисника, а поједине веома мале, безначајне суме великом броју угрожених. Да би се обезбедила упоредивост, потребно је да се израчуна колико би свака ЈЛС имала корисника у хипотетичкој ситуацији када би сваки корисник на годишњем нивоу добио једнаку суму помоћи у висини једне нето просечне зараде. Тај и еквивалентни (хипотетички) број корисника је индикатор величине програма у појединим општинама и градовима:

* ЕКПЗ = укупна годишња сума давања у датој ЈЛС/ПЗ
* ЕKПЗ – еквивалентан (хипотетички) број корисника помоћи у висини једне нето просечне зараде
* ПЗ – просечна месечна зарада по запосленом без пореза и доприноса у РС
* Обухват, хипотетичка општа стопа обухвата, као индикатор учинка представља однос између ЕKПЗ и укупног броја домаћинстава у датој ЈЛС.

Хипотетичка општа стопа обухвата материјалном подршком у Пожаревцу је износила 3,8% 2018. године и нижа је од просека за подручје Србија-југ (5,3%). Према овом индикатору ранг ЈЛС је 43.

### **Социјална заштита на локалном нивоу: резиме и препоруке**

Спроведена анализа показује да је удео расхода за социјалну заштиту (према функционалној класификацији) из локалног буџета у Пожаревцу испод просека издвајања ЈЛС у Србији. Налази мапирања индицирају да је обим интервенције и у области услуга социјалне заштите и у домену материјалне подршке у надлежности ЈЛС мали и испод просека Србија-југ. Материјална подршка је већим делом усмерена на сиромашне и претежно је у виду новчаних давања. У односу на 2015. годину обим интервенције у области услуга социјалне заштите је повећан.

У 2018. години у Пожаревцу су се обезбеђивале услуге помоћ у кући за старе, лични пратилац детета и дневни боравак за децу са сметњама у развоју, три најраспрострањеније услуге социјалне заштите у Србији.

Доступност услуге помоћ у кући је значајно испод просека Србија-југ према оба индикатора, а ефикасност је повољнија. Услугом лични пратилац детета обухваћен је већи удео деце са сметњама у развоју од просека за подручје, и по мањем јединичном трошку. Обухват деце са сметњама у развоју услугом дневног боравка је приближно на нивоу просека Србија-југ, према оба индикатора. Ефикасност ове услуге је знатно већа него у другим срединама. У односу на 2015. годину, посебно унапређење представља успостављање услуге лични пратилац детета.

У области заштите деце изразито доминира хранитељски смештај, што треба да се истакне као изразито позитивна одлика система. Ипак, један број деце је и даље у институцијама, укључујући и четворо деце са инвалидитетом. Свеукупно посматрано стопа деце на смештају је изнад просека подручја Србија-југ. У том контексту потребно је да се уложе додатни напори и на локалном нивоу ради подршке биолошким породицама, посебно ако постоји ризик измештања деце.

На основу расположивих података, у наредном периоду би у области социјалне заштите у делу у коме је за њу надлежна локална самоуправа, требало да се унапреди доступност успостављених услуга, посебно помоћи у кући. Помоћ у кући би требало да се пружа већем броју корисника и већи број сати по кориснику, али и да се шири и на сеоске средине. Повезивање са услугом здравствене неге предвиђено Локалним акционим планом за старе омогућило би и повећање квалитета старања.

У локалним стратешким документима и у Стратегији одрживог развоја се наводи већи број услуга за којима је исказана потреба на локалном нивоу. Посебно се истиче да је неопходно да се успостави прихватна станица, али и услуге усмерене на младе који напуштају систем социјалне заштите, услуге персонале асистенције и становања уз подршку за особе са инвалидитетом и старе, свратиште за бескућнике и децу без родитељског старања, као и сигурна кућа за жртве насиља у породици. Локалним акционом планом за старе предвиђено је да до 2025. буду успостављени и дневни боравак и клуб за старије, као и услуга СОС система кућне телеасистенције. И *План развоја града Пожаревца*  у делу који се односи на социјална питања у оквиру мера и активности наводи успостављање услуга дневног боравка за старе, становања уз подршку и смештаја у прихватилиште.

Даљи планови би требало да предвиде да сви пружаоци услуга поседују лиценце, с обзиром да то представља гаранцију минималног квалитета.

Унапређење и успостављање нових услуга захтевало би значајна додатна улагања, која нису сасвим прецизно дефинисана планским документима. Посебно је важно и питање обезбеђења довољног броја стручних радника у центру за социјални рад.

С обзиром на врло низак обухват програмом НСП и дечији додатак, као и низак обухват старих правом на додатак за помоћ и негу, додатни напор локалне самоуправе требао би да буде усмерен на ширење информација, па и на помоћ угроженим лицима да остваре ова права која се финансирају са националног нивоа. Локални акциони план за социјално укључивање Рома и Ромкиња посебно истиче потребу додатног информисања ове угрожене популације.

Имајући у виду релативно мала издвајања за материјалну подршку у односу на друге средине у Србији, могло би да се размотри увођење додатне помоћи најугроженијим суграђанима, уз проверу материјалног стања. У ЛАП-у за Роме и Ромкиње се експлицитно предвиђа додатна материјална подршка родитељима, деци и ученицима ромске националности у сврху редовног похађања образовања.

Најзад, доношење и усвајање *Стратегије социјалне заштите* града Пожаревца би омогућило консолидовање великог броја мера предвиђених у оквиру мултисекторских стратешких докумената. За град Пожаревац је у наредном периоду посебно значајно и да се обезбеди праћење мера и активности које су предвиђене локалним акционим плановима за поједине рањиве групе.

# **Здравствeна заштита**

Здравствена заштита у Србији је претежно у надлежности националног нивоа, поготово од доношења новог Закона о здравственој заштити 2019. године, када и оснивачка права за установе примарне здравствене заштите прелазе са јединица локалне самоуправе на Републику, односно аутономну покрајину. Према новим законским решењима јединице локалне самоуправе остају оснивачи само апотекарских установа на својој територији.

Друштвена брига за здравље на нивоу ЈЛС између осталог подразумева праћење здравственог стања становништва и рада система здравствене заштите, као и стварање услова за приступачност и уједначеност коришћења примарне здравствене заштите. Важан део друштвене бриге за здравље на нивоу ЈЛС остаје доношење и спровођење програма за очување и заштиту здравља од загађења животне средине, као и систематско испитивање исправности и квалитета животних намирница, воде за пиће и сличних фактора ризика који могу штетно да утичу на здравље. ЈЛС обезбеђују и средства за вршење оснивачких права над здравственим установама чији су оснивач (односно апотекама). Уколико обезбеде средства у буџету, општине и градови могу и додатно да улажу у здравствене установе у јавној својини на својој територији како би се повећала доступност и приступачност (изнад норматива и стандарда који су предвиђени за простор, опрему, кадрове, и др.). Јединица локалне самоуправе обезбеђује и рад мртвозорске службе.

**Пожаревац је за здравство издвојио преко 50 милиона РСД 2020. године. Удео ових расхода у градском буџету је износио 1,5%.** Удео расхода за ове намене је 2019. године на истом нивоу, изнад просека издвајања за ове намене у јединицама локалне самоуправе у Србији (1,0%).

**Капацитети здравствене заштите исказани преко броја лекара у примарној здравственој заштити на 1.000 становника у Пожаревцу су приближно на нивоу просека Србија-југ.**

Табела 10. Број лекара у примарној здравственој заштити на 1.000 становника (у ‰), 2020.

|  |  |  |
| --- | --- | --- |
|  | Пожаревац | Србија-југ |
| Здравствена заштита деце | 1,7 | 1,7 |
| Здравствена заштита жена | 0,2 | 0,2 |
| Здравствена заштита одраслог становништва | 0,5 | 0,7 |
| Стоматолошка заштита деце и омладине | 1,1 | 0,7 |

Извор: ДевИнфо база, Републички завод за статистику.

**Проценат имунизације деце је висок, чак је и значајније изнад просека Србија-југ у случају вакцинације против малих богиња.**

Табела 11. Имунизација, 2020.

|  |  |  |
| --- | --- | --- |
|  | Пожаревац | Србија-југ |
| Проценат деце која су вакцинисана против дифтерије, тетануса и великог кашља у првој години живота | 93,2 | 92,4 |
| Проценат деце која су вакцинисана против малих богиња у првих 18 месеци живота | 91,1 | 79,7 |

Извор: ДевИнфо база, Републички завод за статистику.

**Бокс 8. ЦОР Индикатори доброг здравља за локално становништво**

Међу индикаторима уз помоћ којих се прате циљеви одрживог развоја у сфери доброг здравља за локални ниво у ДевИнфо бази су доступни индикатори Стопа неонаталне смртности (3.2.2.), Инциденца туберкулозе на 100.000 становника (3.3.2) и Стопа смртности услед самоубиства на 100.000 становника (3.4.2).

Уместо ЦОР индикатора Стопа смртности деце испод 5 година старости (3.2.1) у ДевИнфо бази се прати стопа смртности одојчади, уместо индикатора Удео циљне популације обухваћене свим вакцинама из националног програма (3.б.1) расположив је податак о проценту деце која су вакцинисана против дифтерије, тетануса, као и о проценту деце која су вакцинисана против малих богиња у првих 18 месеци живота, а уместо индикатора Густина и дистрибуција здравствених радника на 10.000 становника (3.ц.1) расположиви су подаци о броју лекара у примарној здравственој заштити на 1.000 становника.

**Неонатална смртност одојчади у Пожаревцу је испод просека Србија-југ 2020. године, док је смртност одојчади близу просека.** Вредности ових индикатора од године до године варирају, а на нивоу десетогодишњег просека су ниже од просечних вредности индикатора на подручју Србија-југ (Табела 12 и Графикон 4). На нивоу ЈЛС није одговарајуће да се овакви индикатори прате на годишњем нивоу (Бокс 9).

**Стопа смртности услед самоубиства** на 100.000 становника је 2020. године у Пожаревцу нешто нижа него на подручју Србија-југ (Табела 12). Током времена ова стопа такође варира, а десетогодишњи просек (12,7) је изнад вредности која је забележена у 2020. години (11,3), али је испод десетогодишњег просека Србија-југ (14,9).

Табела 12. Изабрани индикатори смртности, 2020 и просек 2010-2020 (‰)

|  |  |  |
| --- | --- | --- |
|  | Пожаревац | Србија-југ |
| Стопа неонаталне смртности, 2020. (‰) | 3,3 | 4,9 |
| Стопа неонаталне смртности, просек 2010-2020. (‰) | 4,5 | 4,9 |
| Стопа смртности одојчади, 2020. (‰) | 6,5 | 6,4 |
| Стопа смртности одојчади, просек 2010-2020. (‰) | 6,2 | 6,5 |
| Стопа смртности услед самоубиства на 100.000 становника, 2020. | 11,3 | 13,1 |

Извор: ДевИнфо база, Републички завод за статистику.

**Бокс 9. Недостатак анализе смртности деце у једној години на локалном нивоу**

У условима када су апсолутни бројеви мали, а појаве ретке, дефинисање индикатора на годишњем нивоу може да буде заваравајуће. У случају да једно одојче умре, ако је укупно 100 живорођених, стопа изражена у ‰ је 10. У претходној или наредној години, уколико не умре ни једно одојче стопа је нула. Вишегодишњи просек је свакако бољи индикатор.

Графикон 4: Стопа смртности одојчади, 2010-2020. (‰)

Извор: ДевИнфо база, Републички завод за статистику.

Према подацима 2020. године **инциденца туберкулозе** на 100.000 становника у Пожаревцу је била на нултом нивоу, док је просек Србија-југ износио 4,1. На нивоу десетогодишњег просека, вредности индикатора су знатно више на обе територијалне јединице, 14,6 и 13,7, респективно. Нагло смањење 2020. године се пре свега може приписати специфичним условима функционисања здравственог система у време пандемије изазване корона вирусом

1. Подручје Србија -југ обухвата Регион Шумадије и Западне Србије и Регион Јужне и Источне Србије. [↑](#footnote-ref-1)
2. Према Уредби о утврђивању јединствене листе развијености региона и локалне самоуправе за 2014. годину.

<https://www.pravno-informacioni-sistem.rs/SlGlasnikPortal/eli/rep/sgrs/vlada/uredba/2014/104/1> [↑](#footnote-ref-2)
3. Укупан број ЈЛС на подручју Србија-југ је 99. [↑](#footnote-ref-3)
4. Капацитети приватних домова за старе готово су се изједначили да са онима у јавном сектору. У 240 приватних домова је 2020. године било смештено приближно 6.270 корисника старијих од 65 година, док је у јавном сектору у домовима за старе било приближно 5.900 корисника (65+), а у домовима за лица са тешкоћама 664 корисника. Републички завод за социјалну заштиту (2021). *Извештај о раду установа социјалне заштите за смештај одраслих и старијих корисника за 2020. годину*, Београд. [↑](#footnote-ref-4)
5. Сви подаци о услугама социјалне заштите у мандату ЈЛС су на основу истраживања Матковић и Страњаковић (2020). *Мапирање услуга социјалне заштите и материјалне подршке у надлежности ЈЛС у Републици Србији* Београд: Тим за социјално укључивање и смањење сиромаштва Владе Републике Србије. [↑](#footnote-ref-5)
6. Као и за индикатор удео расхода за услуге у буџету ЈЛС, просек је непондерисан и не укључује ЈЛС које немају расходе за услуге [↑](#footnote-ref-6)
7. Подаци о услугама социјалне заштите у мандату ЈЛС 2015. године, на основу истраживања Матковић и Страњаковић (2016). *Мапирање услуга социјалне заштите у надлежности ЈЛС*. Београд: Тим за социјално укључивање и смањење сиромаштва Владе Републике Србије. [↑](#footnote-ref-7)
8. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-8)
9. Дефиницију индикатора видети у Боксу 5, а дефиницију еквивалентног броја корисника у Боксу 4. [↑](#footnote-ref-9)
10. План развоја града Пожаревца – социјална питања, 2022. [↑](#footnote-ref-10)
11. Удео корисника (0-25) у укупној популацији до 26 година [↑](#footnote-ref-11)
12. Дефиницију индикатора доступности видети у Боксу 5, а дефиницију еквивалентног броја корисника у Боксу 4. [↑](#footnote-ref-12)
13. План развоја града Пожаревца – социјална питања, 2022. [↑](#footnote-ref-13)
14. Сви подаци о материјалној подршци у мандату ЈЛС су на основу истраживања Матковић Г., Страњаковић М. (2020), „*Мапирање услуга социјалне заштите и материјалне подршке у надлежности ЈЛС у Републици Србији*“ Београд: Тим за социјално укључивање и смањење сиромаштва Владе Републике Србије. [↑](#footnote-ref-14)